CELEX: 32018R0188
Language: hu
Date: 2017-11-21 00:00:00
Title: A Bizottság (EU) 2018/188 felhatalmazáson alapuló rendelete (2017. november 21.) az egyes kis méretű nyílt tengeri fajoknak a délnyugati vizeken történő halászatára vonatkozó visszadobási terv elkészítéséről szóló 1394/2014/EU felhatalmazáson alapuló rendelet módosításáról

9.2.2018   
            
            
               HU
            
            
               Az Európai Unió Hivatalos Lapja
            
            
               L 36/1
            
         A BIZOTTSÁG (EU) 2018/188 FELHATALMAZÁSON ALAPULÓ RENDELETE
   (2017. november 21.)
   az egyes kis méretű nyílt tengeri fajoknak a délnyugati vizeken történő halászatára vonatkozó visszadobási terv elkészítéséről szóló 1394/2014/EU felhatalmazáson alapuló rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére, valamint 18. cikke (1) és (3) bekezdésére,
   mivel:
   
               (1)
            
            
               Az 1380/2013/EU rendelet célja, hogy a fogási korlátok hatálya alá tartozó fajok állományait érintő fogások kirakodására irányuló kötelezettség bevezetésével az uniós halászat egészében fokozatosan felszámolja a visszadobás gyakorlatát.
            
         
               (2)
            
            
               Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy felhatalmazáson alapuló jogi aktus útján visszadobási terveket fogadjon el legfeljebb három évre a tagállamok által kidolgozott, az illetékes tanácsadó testületekkel egyeztetett közös ajánlások alapján, amely tervek egyszer megújíthatók.
            
         
               (3)
            
            
               A kirakodási kötelezettség végrehajtásának bizonyos rugalmas mechanizmusok révén történő megkönnyítése érdekében az 1394/2014/EU felhatalmazáson alapuló bizottsági rendelet (2) visszadobási tervet hozott létre egyes nyílt tengeri fajoknak a délnyugati vizeken történő halászatára vonatkozóan.
            
         
               (4)
            
            
               A 15. cikk (5) bekezdése c) pontjának ii. alpontjával összhangban a visszadobási terv többek között bizonyos kivételeket biztosított az összes fogás kirakodására vonatkozó kötelezettség alól, tekintettel a nem szándékos fogások kezelésével járó aránytalan költségek elkerülésére azon halászeszközök esetében, amelyeknél a halászeszközönkénti nem szándékos fogások aránya nem haladja meg az adott halászeszközzel éves szinten ejtett összes fogás egy adott tervben meghatározandó százalékát („de minimis kivételek”).
            
         
               (5)
            
            
               Az 1394/2014/EU felhatalmazáson alapuló rendelet 5. cikke értelmében a visszadobási terv 2017. december 31-én hatályát veszti.
            
         
               (6)
            
            
               Belgium, Franciaország, Hollandia, Portugália és Spanyolország közvetlen halászati állománygazdálkodási érdekkel bír a délnyugati vizeken. A délnyugati vizek regionális tanácsadó testületével és a nyílt tengeri állományokkal foglalkozó tanácsadó testülettel folytatott konzultációt követően az említett tagállamok 2017. június 2-án közös ajánlást nyújtottak be a Bizottság számára.
            
         
               (7)
            
            
               A közös ajánlás a visszadobási tervben megállapított de minimis kivételek alkalmazási idejének meghosszabbítását javasolta az alábbi felülvizsgált visszadobási szintek mellett:
               
                           —
                        
                        
                           az ICES VIII körzetben folytatott ipari célú, nyílt tengeri vonóhálós halászatban éves szinten fogott összes kék puhatőkehalnak 2018-ban legfeljebb 6 %-a, 2019-ben és 2020-ban pedig legfeljebb 5 %-a,
                        
                     
                           —
                        
                        
                           az ICES VIII körzetben a nagy méretű nyílt vízi fajok vízközi páros vonóhálóval folytatott halászatában éves szinten fogott összes germonnak 2018-ban legfeljebb 6 %-a, 2019-ben és 2020-ban pedig legfeljebb 5 %-a,
                        
                     
                           —
                        
                        
                           az ICES VIII körzetben nyílt vízi vonóhálóval folytatott szardella-, makréla- és fattyúmakréla-halászatban éves szinten fogott összes szardellának, makrélának és fattyúmakrélának 2018-ban, 2019-ben és 2020-ban is legfeljebb 4 %-a,
                        
                     
                           —
                        
                        
                           az ICES VIII, IX és X körzetben és a CECAF 34.1.1, 34.1.2 és 34.2.0 körzetben erszényes kerítőhálóval folytatott halászatban éves szinten fogott összes fattyúmakrélának, kék fattyúmakrélának és makrélának 2018-ban, 2019-ben és 2020-ban is legfeljebb 4 %-a, valamint a szóban forgó halászatban éves szinten fogott összes szardellának 2018-ban, 2019-ben és 2020-ban is legfeljebb 1 %-a.
                        
                     
         
               (8)
            
            
               A javasolt de minimis kivételek indoklásaként a tagállamok bizonyítékot szolgáltattak a nem szándékos fogások kezelésével járó aránytalan költségekre a szóban forgó halászati tevékenységekkel kapcsolatban. A bizonyítékokat a Halászati Tudományos, Műszaki és Gazdasági Bizottság (HTMGB) illetékes szakértői munkacsoportja megvizsgálta, és úgy ítélte meg, hogy a közös ajánlások megalapozott érveket tartalmaznak a nem szándékos fogások kezelésével járó aránytalan költségekre vonatkozóan, amit esetenként a költségek kvalitatív értékelése is alátámasztott. A fentiek fényében és eltérő tudományos információk hiányában célszerű a de minimis kivételeket a közös ajánlásban szereplő százalékos érték szerinti, az 1380/2013/EU rendelet 15. cikkének (1) bekezdésében megengedett szinteket meg nem haladó mérték betartása mellett meghosszabbítani.
            
         
               (9)
            
            
               Az 1394/2014/EU felhatalmazáson alapuló rendelet 2., illetve 4. cikke az erszényes kerítőhálóval végzett kisüzemi halászat keretében fogott szardellára, fattyúmakrélára, kék fattyúmakrélára és makrélára vonatkozóan túlélési arányon alapuló mentességet, a szardellára vonatkozóan pedig minimális védelmi referenciaméretet határoz meg. Ezeket az intézkedéseket a HTMGB 2014-ben kedvezően értékelte. A Bizottság úgy véli, hogy az értékelés alapjául szolgáló bizonyítékok a következő három évre nézve is érvényesek maradnak. Ezért helyénvaló ezen intézkedések alkalmazását 2020-ig meghosszabbítani.
            
         
               (10)
            
            
               Az 1394/2014/EU felhatalmazáson alapuló rendeletet ezért ennek megfelelően módosítani kell.
            
         
               (11)
            
            
               mivel az e rendelet szerinti intézkedések közvetlenül érintik az uniós hajók halászati idényéhez kapcsolódó gazdasági tevékenységeket és a halászati idény tervezését, e rendeletnek a kihirdetése után azonnal hatályba kell lépnie. Mivel az 1394/2014/EU felhatalmazáson alapuló rendelettel létrehozott visszadobási terv 2017. december 31-én hatályát veszti, ezt a rendeletet indokolt 2018. január 1-jétől alkalmazni,
            
         ELFOGADTA EZT A RENDELETET:
   1. cikk
   Az 1394/2014/EU felhatalmazáson alapuló rendelet a következőképpen módosul:
   
               1.
            
            
               a 3. cikk helyébe a következő szöveg lép:
               „3. cikk
               
                  De minimis kivételek
               Az 1380/2013/EU rendelet 15. cikkének (1) bekezdésétől eltérve a következő mennyiségek dobhatók vissza:
               
                           a)
                        
                        
                           az ICES VIII körzetben folytatott ipari célú, a faj egyedeinek fedélzeti feldolgozásával a szurimi alapját biztosító, nyílt vízi, vízközi (feszítőlapos) vonóhálós kékpuhatőkehal-halászatban éves szinten fogott összes kék puhatőkehalnak 2018-ban legfeljebb 6 %-a, 2019-ben és 2020-ban pedig legfeljebb 5 %-a;
                        
                     
                           b)
                        
                        
                           az ICES VIII körzetben a nagy méretű nyílt vízi fajok vízközi páros vonóhálóval folytatott germonhalászatában éves szinten fogott összes germonnak 2018-ban legfeljebb 6 %-a, 2019-ben és 2020-ban pedig legfeljebb 5 %-a;
                        
                     
                           c)
                        
                        
                           az ICES VIII körzetben nyílt vízi, vízközi (feszítőlapos) vonóhálóval folytatott szardella-, makréla- és fattyúmakréla-halászatban éves szinten fogott összes szardellának, makrélának és fattyúmakrélának 2018-ban, 2019-ben és 2020-ban is legfeljebb 4 %-a;
                        
                     
                           d)
                        
                        
                           az ICES VIII, IX és X körzetben és a CECAF 34.1.1, 34.1.2 és 34.2.0 körzetben erszényes kerítőhálóval folytatott fattyúmakréla-, kékfattyúmakréla- és makrélahalászatban éves szinten fogott összes fattyúmakrélának, kék fattyúmakrélának és makrélának 2018-ban, 2019-ben és 2020-ban is legfeljebb 4 %-a, valamint a szóban forgó halászatban éves szinten fogott összes szardellának 2018-ban legfeljebb 1 %-a.”
                        
                     
         
               2.
            
            
               Az 5. cikk második bekezdésének helyébe a következő szöveg lép:
               „Ezt a rendeletet 2015. január 1-jétől2020. december 31-ig kell alkalmazni.”
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2018. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 21-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  A Bizottság 1394/2014/EU felhatalmazáson alapuló rendelete (2014. október 20.) egyes nyílt tengeri fajoknak a délnyugati vizeken történő halászatára vonatkozó visszadobási terv elkészítéséről (HL L 370., 2014.12.30., 31. o.).